Жылагъуэ палатэм и комиссэр щэнхабзэм и IуэхущIапIэхэм я щытыкIэм хоплъэ
КъБР-м и Жылагъуэ палатэм щэнхабзэмрэ цIыхубэ хъыбарегъащIэ IуэхущIапIэхэмкIэ и комиссэм и зи чэзу зэIущIэр Бахъсэн районым и щIыналъэ администрацэм и унэм иджыблагъэ щригъэкIуэкIащ.
Абы хэтащ Жылагъуэ палатэм щэнхабзэмрэ цIыхубэ хъыбарегъащIэ IуэхущIапIэхэмкIэ и комиссэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м и Жылагъуэ палатэм хэт, «Кабардино-Балкарская правда» газетым и редактор нэхъыщхьэ Болэт Арсен, КъБР-м и Жылагъуэ палатэм и консультант Теппеевэ Асият, Бахъсэн районым щIыпIэ унафэр зегъэкIуэнымкIэ и советым и тхьэмадэм и къуэдзэ Iэхъуэбэч Анзор сымэ.
ЗэIущIэм и пэщIэдзэм абы кърихьэлIахэр Кемеровэ къалэм и сату центрым къыщыхъуа мафIэсышхуэм хэкIуэдахэм папщIэ щыгъуащ.
АдэкIэ къэпсэлъащ районым и щэнхабзэ-зыгъэпсэхупIэ центрым и унафэщI Тембот Хьэчим. Бахъсэн муниципальнэ районым и къуажэхэм дэт щэнхабзэ унэхэм я лэжьэкIэм теухуа докладым абы къыщигъэлъэгъуащ Бахъсэн щIыналъэм щыIэ щэнхабзэ унэ 13-м псори зэхэту цIыху 4430-рэ зэрыщIэхуэр, библиотекэ центр зэгуэтым район библиотекэ нэхъыщхьэр, сабийхэм я район библиотекэр, апхуэдэу абыхэм я къудамэу къуажэхэм щыIэ Iуэ-хущIапIэ 12-р зэрыхыхьэр. Абыхэм къадэкIуэу, районым щолажьэ тхыдэ-музей щхьэхуэр, гъуазджэхэмкIэ сабийхэм я школу 2, музыкэмкIэ сабий школ.
Щэнхабзэм и IуэхущIапIэхэм къыщызэрагъэпэща зэгухьэныгъэ зэмылIэужьыгъуэхэм я бжыгъэр 200-м ноблагъэ. Абыхэм йокIуалIэ вокалым, хореографием, литературэм, театрым дахьэххэр. Клубхэм щыIэ зэгухьэныгъэхэм щхьэж езым нэхъ фIэгъэщIэгъуэным тещIыхьауэ зыщагъасэ сабийуэ, ныбжьыщIэу мини 4-м нэблагъэм.
Бахъсэн районым и библиотекэ зэгуэтым и лэжьакIуэхэм къызэрабжамкIэ, тхылъеджэхэм я бжыгъэр 24300-м щIегъу.
ЗэIущIэм и кIэухым къызэрыхагъэщамкIэ, Бахъсэн районым и цIыхухэм я дежкIэ псэукIэм къыгуэхыпIэ зимыIэ и Iыхьэщ щэнхабзэр, гъуазджэр. Абыхэм я мыхьэнэр нэхъри къэIэтыным хуэунэтIащ а IэнатIэм и лэжьакIуэхэм зэпымыууэ къызэрагъэпэщ зэIущIэ, зэхыхьэ зэмылIэужьыгъуэхэр.
МОЛЭ Руслан.
